ET Euroopa Liidu Teataja C 44/55

5. detsembril 2008 esitatud hagi — Etimine ja Etiproducts versus komisjon

(Kohtuasi T-539/08)

(2009/C 44/97)

Kohtumenetluse keel: inglise

Pooled

Hagejad: Etimine SA (Bettembourg, Luksemburg) ja Ab Etiproducts Oy (Espoo, Soome) (esindajad: advokaadid C. Mereu ja K. Van Maldegem)

Kostja: Euroopa Ühenduste Komisjon

Hagejate nõuded

— Tunnistada hagiavaldus vastuvõetavaks ja põhjendatuks;

— tühistada osaliselt vaidlustatud meede, tühistades vaidlustatud meetme lisasse 1G tehtud kanded järgmiste ainete kohta: — boorhape; boorhape, looduslik toore, — diboortrioksiid; booroksiid, — dinaatriumtetraboraat, veevaba; boorhape, dinaatriumsool; tetraboordinaatriumheptaoksiid, hüdraat; ortoboorhappe naatriumsool, — dinaatriumtetraboraatdekahüdraat; booraksdekahüdraat, — dinaatriumtetraboraatpentahüdraat; boorakspentahüdraat.

— teise võimalusena osaliselt tühistada vaidlustatud meede, tühistades vaidlustatud meetme lisasse 1G tehtud kanded järgmiste ainete kohta: — diboortrioksiid; booroksiid, — dinaatriumtetraboraat, veevaba; boorhape, dinaatriumsool; tetraboordinaatriumheptaoksiid, hüdraat; ortoboorhappe naatriumsool, — dinaatriumtetraboraatdekahüdraat; booraksdekahüdraat, — dinaatriumtetraboraatpentahüdraat; boorakspentahüdraat.

— mõista kohtukulud välja komisjonilt.

Väited ja peamised argumendid

Käesolevas hagiavalduses palub hageja EÜ artikli 230 alusel tühistada osaliselt komisjoni 21. augusti 2008. aasta direktiiv 2008/58/EÜ millega muudetakse kolmekümnendat korda tehnilise arenguga kohandamise eesmärgil nõukogu direktiivi 67/548/EMÜ ohtlike ainete liigitamist, pakendamist ja märgistamist käsitlevate õigusnormide ühtlustamise kohta (1), kuna selles liigitatakse teatud boraadid tootmiseks mürgisteks nende mõjude tõttu nii fertiilsusele kui arengule.

Hageja esitab oma nõuete toetuseks kolm väidet.

Esiteks väidab hageja, et komisjon on oluliselt rikkunud menetlusnorme, kuna vaidlustatud meede ei ole kooskõlas kohaldatava seadusandliku menetlusega ja seetõttu on sellega rikutud EÜ artikleid 5 ja 7, nõukogu direktiivi 67/548/EMÜ (2) artiklit 29 ja nõukogu otsuse 1999/468/EÜ (3) artiklit 5.

Teiseks väidab hageja, et komisjon tegi hindamisvigu, kohaldades boraatide liigitamiskriteeriumit, rikkudes seetõttu nõukogu direktiivi 67/548/EMÜ. Ta leiab, et komisjon ei kohaldanud või jättis nõuetekohaselt kohaldamata direktiivi 67/548/EMÜ lisas VI sätestatud „tavalise käitlemise ja kasutamise” põhimõtte, kohaldas vääralt riskianalüüsi kriteeriumit, sest hageja hinnangul ei puutu need direktiivi 67/548/EMÜ alusel ainete klassifitseerimisel asjasse, ning jättis kohaldamata või kohaldas vääralt „kohasuse” kriteeriumit, rikkudes nii direktiivi 67/548/EMÜ lisa VI punkti 4.2.3.3. Lisaks väidab hageja, et komisjon ei pidanud piisavalt oluliseks hageja poolt esitatud epidemioloogilisi ja inimuuringuid ja seetõttu on vaidlustatud meetme vastuvõtmisel osaliselt tehtud ilmselge hindamisviga. Hageja leiab, et komisjon on boraatide liigitamiseks õigusvastaselt tuletanud ühe boraadi kohta esitatud teabest teavet teiste boraatide kohta; seetõttu tuleb vaidlustatud meede osaliselt tühistada vähemalt osas, mis puudutab neid teisi boraate. Hageja on seisukohal, et komisjon ei ole suutnud esitada piisavaid põhjendusi, nagu nõuab EÜ artikkel 253, kuna komisjon ei andnud ühest teabest teise tuletamise kohta mingit selgitust.

Kolmandaks väidab hageja, et komisjon rikkus selliseid ühenduse õiguse aluspõhimõtteid nagu EÜ artiklis 5 sätestatud proportsionaalsuspõhimõte, sest hageja hinnangul minnakse vaidlustatud meetmes kaugemale sellest, mis on meetme eesmärkide saavutamiseks vajalik.

(1) ELT L 246, lk 1.

(2) Nõukogu 27. juuni 1967. aasta direktiiv 67/548/EMÜ ohtlike ainete liigitamist, pakendamist ja märgistamist käsitlevate õigusnormide ühtlustamise kohta, EÜT 196, lk 1.

(3) Nõukogu 28. juuni 1999. aasta otsus 1999/468/EÜ millega kehtestatakse komisjoni rakendusvolituste kasutamise menetlused, EÜT L 184, lk 23.